KOMISJONI ARUANNE EUROOPA PARLAMENDILE JA NÕUKOGULE

komisjonile määruse (EL) nr 1337/2011 (mis käsitleb Euroopa püsikultuuride statistikat) alusel antud delegeeritud õigusaktide vastuvõtmise õiguse kasutamise kohta

1.Sissejuhatus

Euroopa Parlamendi ja nõukogu 13. detsembri 2011. aasta määruse (EL) nr 1337/2011 artikli 4 lõikega 3 ja artikliga 13 on komisjonile antud õigus võtta vastu delegeeritud õigusakte.

Vastavalt artikli 4 lõikele 3 on komisjonil õigus võtta vastu delegeeritud õigusakte, et võtta arvesse majanduslikku ja tehnilist arengut. Delegeeritud õigusaktidega võib teha muudatusi

·määruse I lisas sätestatud liikide jaotuses rühmiti, tihedus- ja vanuseklassides ning

·määruse II lisas sätestatud muutujates/tunnustes, suurusklassides, spetsialiseerumistasemetes ja viinamarjasortides.

Delegeeritud õigusaktidega ei tohi aga teha muudatusi, mis on seotud vabatahtlikult esitatava teabega.

Nimetatud õiguse kasutamisel peab komisjon tagama, et delegeeritud õigusaktidega ei pandaks liikmesriikidele ja andmete esitajatele märkimisväärset täiendavat halduskoormust.

Vastavalt artiklile 13 peab komisjon ka hindama artiklis 4 osutatud andmete koostamise vajadust. Kui komisjon leiab, et osa neist andmetest ei ole enam vajalikud, on tal õigus võtta vastu delegeeritud õigusakte, millega teatavad andmed määruse (EL) nr 1337/2011 I ja II lisast kustutatakse.

2.Õiguslik alus

Määruse (EL) nr 1337/2011 artikli 11 lõike 2 kohaselt kehtib delegeeritud õigusaktide vastuvõtmise õigus viis aastat alates 31. detsembrist 2011. See tähtaeg lõppes 31. detsembril 2016. Kõnealune õigus pikeneb automaatselt viieks aastaks, välja arvatud juhul, kui Euroopa Parlament või nõukogu esitab sellele vastuväite.

Komisjon võttis esimese aruande õiguse kasutamise kohta vastu 22. märtsil 2016. Aruandes kinnitas komisjon, et ei ole õigust kasutanud, kuid asus seisukohale, et talle määrusega (EL) nr 1337/2011 antud õigus peaks alles jääma, sest tulevikus võib tal olla vaja seda kasutada. See õigus pikenes automaatselt veel viieks aastaks, kuni 31. detsembrini 2021.

Komisjon peab esitama volituse kasutamise kohta aruande hiljemalt üheksa kuud enne viieaastase tähtaja möödumist. Käesolev aruanne on teine, mis selle kohustuse kohaselt esitatakse.

3.Volituse rakendamine

Komisjon ei ole talle määrusega (EL) nr 1337/2011 antud õigust võtta vastu delegeeritud õigusakte veel kasutanud.

Nimetatud määrus hõlmab viljapuuaedu ja viinamarjaistandusi käsitleva struktuurilise statistika kogumist viieaastase ajavahemiku vältel. Seni värskeimad andmed viljapuuaedade kohta koguti 2017. aastal ning need tuli esitada komisjonile (Eurostatile) 2018. aasta septembri lõpuks. Seni värskeimad andmed viinamarjaistanduste kohta koguti 2020. aastal ning need tuleb esitada komisjonile (Eurostatile) 2021. aasta septembri lõpuks.

Euroopa põllumajandusstatistika strateegia raames tehtava põllumajandusstatistika ajakohastamise käigus võeti 2018. aastal vastu Euroopa Parlamendi ja nõukogu määrus (EL) 2018/1091. Selles on käsitletud põllumajandusettevõtete integreeritud statistikat. Vastavalt määrusele (EL) nr 1337/2011 viljapuuaedade ja viinamarjaistanduste kohta kogutud andmed integreeritakse põllumajandusettevõtete integreeritud statistikasse alates 2023. aastast (viljapuuaedade puhul) ja alates 2026. aastast (viinamarjaistanduste puhul). Määrusega (EL) 2018/1091 tunnistati määrus (EL) nr 1337/2011 alates 1. jaanuarist 2022 kehtetuks.